Перу Миогу
Стана хубавица…

Превод от португалски: Симеон Хаджикосев, 1984

chitanka.info

Стана хубавица

рано отзарана,

тръгна да се мие

със вода чешмяна.

Весела от обич,

от любов засмяна

Тръгна хубавица

рано отзарана

да се мие горе

със вода чешмяна.

Весела от обич,

от любов засмяна.

Мие си косите

на чешмата горе.

Ей, че се задава

нейната изгора.

Весела от обич,

от любов засмяна.

Мие си косите

горе на чешмата.

Ето че минава

милият оттатък.

Весела от обич,

от любов засмяна.

Милият минава

с обич най-дълбока;

тъй елен планински

свърва край потока.

Весела от обич,

от любов засмяна.

Милият минава,

преизпълнен с обич,

а елен планински

при потока свърва.

Весела от обич,

от любов засмяна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.